หุ้นไทยสัปดาห์นี้บล.กสิกรไทยให้แนวรับ 1,555 และ 1,545 จุด
ปัจจัยสำคัญที่ต้องติดตาม กำไรบจ.ไตรมาส 4/62 ร่างพ.ร.บ.งบประมาณปี 63 การประชุมเฟด สถานการณ์ไวรัสโคโรนา ประเด็นการค้าสหรัฐฯ-จีน และเบร็กซิต
26 ม.ค. 2563

ปัจจัยสำคัญที่ต้องติดตาม กำไรบจ.ไตรมาส 4/62 ร่างพ.ร.บ.งบประมาณปี 63 การประชุมเฟด สถานการณ์ไวรัสโคโรนา ประเด็นการค้าสหรัฐฯ-จีน และเบร็กซิต
บริษัทหลักทรัพย์ (บล.) กสิกรไทย คาดการณ์ตลาดหุ้นไทยสัปดาห์นี้ (27-31 ม.ค.) ดัชนีมีแนวรับที่ 1,555 และ 1,545 จุด ขณะที่แนวต้านอยู่ที่ 1,575 และ 1,590 จุด ตามลำดับ โดยปัจจัยสำคัญที่ต้องติดตาม ได้แก่ ผลประกอบการไตรมาส 4/62 ของบจ. ความชัดเจนเกี่ยวกับร่างพ.ร.บ.งบประมาณปี 2563 การประชุมเฟด (28-29 ม.ค.) สถานการณ์การแพร่ระบาดของไวรัสโคโรนาสายพันธุ์ใหม่ ประเด็นการค้าสหรัฐฯ-จีน รวมถึงประเด็นเบร็กซิต
ส่วนข้อมูลเศรษฐกิจสหรัฐฯ ที่สำคัญ ได้แก่ ตัวเลขจีดีพีไตรมาส 4/62 ยอดขายบ้านใหม่ ยอดสั่งซื้อสินค้าคงทน รวมถึงรายได้และรายจ่ายส่วนบุคคลเดือนธ.ค. ขณะที่ ปัจจัยต่างประเทศที่สำคัญอื่นๆ ได้แก่ ตัวเลขจีดีพีไตรมาส 4/62 ของยูโรโซน รวมถึงดัชนี PMI ภาคการผลิตและบริการเดือนม.ค.ของจีน
สำหรับสัปดาห์ที่ผ่านมา (20-24 ม.ค.) ดัชนีตลาดหุ้นไทยปรับตัวลงหลุดระดับ 1,600 จุด โดยดัชนีฯ ปิดที่ 1,569.55 จุด ลดลง 1.93% จากสัปดาห์ก่อน ขณะที่มูลค่าการซื้อขายเฉลี่ยต่อวันอยู่ที่ 63,395.11 ล้านบาท เพิ่มขึ้น 0.99% จากสัปดาห์ก่อน
ทั้งนี้ ตลาดหุ้นไทยร่วงลงช่วงต้นสัปดาห์ตามแรงขายในหุ้นกลุ่มธนาคาร หลังผลประกอบการของธนาคารบางแห่งออกมาค่อนข้างอ่อนแอ ขณะที่การเคลื่อนไหวในช่วงที่เหลือของสัปดาห์ยังเป็นการทยอยปรับลดลงท่ามกลางความกังวลเกี่ยวกับสถานการณ์การแพร่ระบาดของไวรัสโคโรนาสายพันธุ์ใหม่ในจีน รวมถึงมีการยืนยันว่าพบผู้ติดเชื้อนอกประเทศจีนเพิ่มขึ้น นอกจากนี้ความกังวลต่อความไม่แน่นอนของพ.ร.บ. งบประมาณปี 2563 ยังเป็นอีกปัจจัยที่กดดันตลาดหุ้นไทยในสัปดาห์นี้ด้วยเช่นกัน